הוועדה המיוחדת לזכויות הילד, כנסת 18, פרוטוקול מספר 56, 2010-06-29 11:30

זבולון אורלב: שלום רב, אנחנו מתכבדים לפתוח הישיבה המשותפת של הוועדה לזכויות הילד בראשותו של חבר הכנסת דני דנון ושל ועדת החינוך התרבות והספורט שיש לי הזכות לעמוד בראשה.

זבולון אורלב: על סדר היום, ניצול ילדים בעבודה חקלאית בדרום, דיון מהיר שיזם ידידנו חבר הכנסת ראלב מג'אדלה.

זבולון אורלב: הוועדות ביקשו ממחלקת המחקר והמידע של הכנסת להכין את התשתית העובדתית לקראת הדיון הזה.

זבולון אורלב: תודה לאתי וייסבלאו על העבודה.

זבולון אורלב: אכן מתברר שיש רגלים לדבר, הסיבה שבגללה חבר הכנסת ראדב מג'אדלה ביקש את הדיון יש לה ממש.

זבולון אורלב: על פי הממצאים של מחלקת מידע והמחקר של הכנסת, וכפי שאתי וייסבלאו מצאה, יש אומנם לפחות עשרות ילדים בגיל חובה שאינם נמצאים בבית הספר אלא מועסקים על ידי גורמים שונים, בין בידיעת ההורים ועידודם ובין שלא בידיעתם.

זבולון אורלב: הדבר הזה הועלה גם על ידי המועצה לשלום הילד, המנהל הכללי שלה דוקטור יצחק קדמן נמצא כאן.

זבולון אורלב: אנחנו עורכים את הדיון הזה כישיבה משותפת, מאחר שהוועדה לזכויות הילד באה מנקודת מבט של זכויות הילד ואנחנו מגיעים משני חוקים שהסדירו במדינת ישראל את חובתם של ילדים ללמוד או יותר נכון את חובתם של ההורים לשלוח את הילדים ללמוד.

זבולון אורלב: הורה שאינו שולח את ילדיו בגיל חובה ללמוד זו עבירה פלילית.

זבולון אורלב: חוק אחד הוא חוק לימוד חובה, תש"ט 1948, וחוק השני הוא חוק עבודת הנוער תשי"ג שאוסר להעסיק ילדים פחות מגיל 15.

זבולון אורלב: כעת מוגשת הצעת חוק של חבר הכנסת אלכס מילר, ואני אחריו, שעומדת לקריאה שנייה ושלישית שגם מחמירה ומחדדת את האיסורים להעסיק תלמידים בשעת הלימודים.

זבולון אורלב: כידוע אנחנו מרחיבים בהדרגה את חוק חינוך חובה עד כיתה י"ב.

זבולון אורלב: על פי חוק חינוך חובה היום חינוך י' – י"ב, הוא חינם ובחלקו חובה, ובכל שנה מוסיפים אחוזים נוספים.

זבולון אורלב: אבקש מעמיתי חבר הכנסת דני דנון יושב ראש הוועדה לזכויות הילד לפתוח ולאחר מכן חבר הכנסת היוזם ראלב מג'אדלה.

זבולון אורלב: בבקשה.

דני דנון: תודה לחבר הכנסת זבולון אורלב, יושב ראש וועדת החינוך, התרבות והספורט.

דני דנון: אני מבקש להתנצל בפני החברים כי הדיון היה אמור להתקיים לפני כשבוע אבל בגלל אילוצים פרלמנטאריים והצבעות שהיו במליאה והדיון נדחה למרות שהגעתם לכאן.

דני דנון: חבר הכנסת זבולון אורלב ואני מתנצלים על עוגמת הנפש שנגרמה לכם בשבוע שעבר.

דני דנון: אין מקום לעבדות במדינת ישראל.

דני דנון: נקודה.

דני דנון: אנחנו בוועדה לזכויות הילד מדברים על זכויות הילדים, עבדות לא נכללת בזכויות של הילדים.

דני דנון: אנחנו חתומים על אמנות בין לאומיות ועל חוקים.

דני דנון: אני רוצה לקבל היום תשובות ממספר משרדי ממשלה, במקרה הזה ממספר רב של משרדי ממשלה.

דני דנון: אם מסתכלים על המחדל הזה מעורבים בו משרד הפנים כי הרשות המקומית לא עשתה את המהלכים הנדרשים, נמצאים כאן נציגים שיתנו תשובות למה לא הוגשו כתבי אישום עד היום.

דני דנון: מדובר על משרד החינוך שאמור לדוח בזמן אמת על הכשלים האלה ולהציף את הבעיה, זה לא קרה.

דני דנון: מדובר על המשרד הרווחה והשירותים החברתיים, משרד התעשייה, מסחר ותעסוקה שאמור לאכוף ולתת קנסות לאותם מעסיקים שמעסיקים ילדים, וכמובן המשרד לבטחון פנים.

דני דנון: בכל אותם משרדים זה כשל מערכתי והתוצאה שלו היא ילדים נמצאים בתנאי עבדות.

דני דנון: אני מבקש לברך את אותן אמהות שלא נמצאות כאן, אמהות מהמגזר הבדואי שאזרו את האומץ להתלונן למועצה לשלום הילד לדווח ולהציף את הנושא הזה, בזכותן אנחנו נמצאים היום כי אם אותן אמהות לא היו מדברות לא היינו יודעים מכלום.

דני דנון: מתברר שבתוך המשפחה, הורים, דודים הם אלה שלוקחים את הילדים הצעירים ומשדלים אותם בדרך כזו או אחרת לעבוד בתנאי עבדות.

דני דנון: אני מבקש היום לשמוע תשובות מכל אותם משרדים מדוע לא נעשה דבר עד היום, מה הולך להיעשות בעתיד וגם לקבל תשובות היכן נמצאים היום אותם הילדים.

דני דנון: מה קרה עם עשרות הילדים מאז פרסום הנושא הזה ואיפה הם נמצאים היום.

דני דנון: אנחנו כוועדה משותפת נרצה לראות איך נהלים, גם יש חוקים בנושא, איך האכיפה והנהלים מתחדדים כדי למנוע את המראה שכשניסע בכבישים בדרום של ילדים בשדות.

דני דנון: דבר שאולי חלפנו על פניו עד היום ומרגע זה אנחנו מחליטים שאנחנו לא ממשיכים לעשות את זה.

זבולון אורלב: תודה רבה.

זבולון אורלב: חבר הכנסת ראלב מג'אדלה, יוזם הדיון המהיר.

זבולון אורלב: בבקשה.

גאלב מג'אדלה: תודה רבה אדוני היושב ראש וועדת החינוך התרבות והספורט זבולון אורלב וראש הוועדה לזכויות הילד דני דנון.

זבולון אורלב: נמצאים פה נציגי המשרדים, נציגי מועצת התלמידים ומהנוער העובד, נציגי עיריית רהט,.

גאלב מג'אדלה: מכבודיי יושבי הראש, בתחילת דברי אני רוצה להודות לכם על כינוס הוועדה ועל ההיענות לפנייתי לקיים את הדיון הזה.

גאלב מג'אדלה: בעיר רהט יש לנו 18,805 תלמידים בגני הילדים, בחטיבת הביניים ובחטיבה העליונה.

גאלב מג'אדלה: בנגב בכל הישובים המוכרים יש 74,293 וזו ההזדמנות להודות למחלקת מידע ומחקר של הכנסת על הנתונים שהעמידו לרשותו.

גאלב מג'אדלה: נושא הדיון עלה בעקבות כתבה בעיתון הארץ.

גאלב מג'אדלה: לצערי הרב זה באיחור רב ומזה מספר חודשים התופעה הולכת ומתעצמת.

גאלב מג'אדלה: מהנתונים שנמצאים ברשותי עולה ש- 52 ילדים ברהט לא יוצאים ללימודים אלא לעבודה.

גאלב מג'אדלה: הבוקר שמעתי מדוקטור יצחק קדמן שהתופעה קיימת, אומנם בשיעורים הרבה יותר קטנים, בגליל בישוב טובא זנגרייה, אני לא יודע מזה אני אבדוק את זה ואתם תבדקו בדרככם.

גאלב מג'אדלה: התופעה הולכת ומחמירה, הולכת וגדלה, ואנחנו חייבים מכובדיי יושבי הראש לפעול בכל הכלים והאפשרויות העומדים לרשותנו כדי לוודא שמי שלא עשה תפקידו נאמנה עד ובמשך כמה חודשים ועד היום, שידעו שאנחנו לא רק דנים בנושא אלא גם מתכוונים להשתמש בכלים ובשוט שיש בידינו, שאנחנו מתכוונים להמשיך ולעקוב אחרי העניין כדי שנעקור את התופעה הזאת מהשורש.

גאלב מג'אדלה: אנחנו מכירים את הסביבה, אנחנו יודעים את הסיבות ואנחנו יודעים את המצב הכלכלי חברתי אבל לא נוכל להרשות לעצמנו שזה יגיע למצבים האלה.

גאלב מג'אדלה: לא נקיים היום דיון כי אם נרצה לקיים דיון על המצב הסוציו-אקונומי ולברר מהם הגורמים והאספקטים ואיזה חסמים מביאים לתופעה אנחנו נסיים את הדיון אולי בערב.

גאלב מג'אדלה: כוונתנו להתמקד בתופעה בכל כוחנו ויכולתנו כדי שנוכל גם לתת תשובה לאמהות ולנשים שמגיע שנצדיע להן, שהן נלחמו בתופעה בכלים הדלים שלהן באווירה הבלתי אפשרית סביבתן.

גאלב מג'אדלה: הן לא נמצאות כאן אבל בזכותן אנחנו דנים היום בנושא.

גאלב מג'אדלה: זו האמת.

גאלב מג'אדלה: מכובדיי יושבי הראש, אנחנו נבחן כאן האם אנחנו רואים את התופעה החמורה הזאת בעין נכונה או עוברים לסדר היום ומתייחסים אחרת אם היא הייתה בישוב יהודי ולא ערבי.

גאלב מג'אדלה: בדרך כלל ולצערי הרב על תופעות חמורות דנים ועוברים לסדר היום.

גאלב מג'אדלה: במקומות אחרים מפעילים את כל העולם ואשתו, את התקשורת, את האכיפה את המשטרה ואת כל המערכות הנלוות.

גאלב מג'אדלה: כאן אנחנו צריכים לתת דוגמה ואני בטוח שיושבי שתי הוועדות יעשו את הכל כדי שמכאן נצא בתחושה מלאה שאנחנו מתמודדים בתופעה ועוצרים אותה על לאפס.

גאלב מג'אדלה: אני אסתפק בכך כדי לאפשר לחברים הנמצאים כאן לומר את דעתם.

גאלב מג'אדלה: כמובן בסוף אם תרשו לי אני אציע את הצעותיי.

גאלב מג'אדלה: כדי שיראו אותנו בשטח, וכדי שהאמהות תראנה אותנו למרות שאנחנו לא רואים אותן, נגיע בזמן מהיר לביקור במערכת החינוך ברהט גם כדי שיראו שחברי הוועדה לזכויות הילד וחברי וועדת החינוך, התרבות והספורט נמצאים בשטח, להגיע עם הרכב גדול עם כל המשרדים והגורמים הנוגעים בדבר.

גאלב מג'אדלה: יש לנו שני יושבי ראש שיודעים להעריך נכונה מהי החשיבות להגעתנו לשטח.

גאלב מג'אדלה: אני מציע דבר נוסף שיופיע בסיכום, אנחנו נוציא סיכום מהדיון היום לכל הנוגעים בדבר גם ברמה המקומית וגם לרמה המוסדית.

גאלב מג'אדלה: זאת אומרת שדברנו יצאו כתובים ונציין איך אנחנו מתקדמים בכלים שלנו.

זבולון אורלב: תודה רבה.

זבולון אורלב: חבר הכנסת אלכס מילר צריך לצאת, והוא ביקש לומר מילים קצרות.

זבולון אורלב: בבקשה.

אלכס מילר: תודה רבותיי יושבי הראש, ראשית אני מברך אתכם על קיום הדיון החשוב הזה.

אלכס מילר: אנחנו מתמודדים עם בעיית הנשירה מבית הספר כבר שנים רבות ואני יכול להגיד שהתופעה קיימת בכמה וכמה מגזרים במדינת ישראל, לא רק במגזר הערבי אלא גם במגזר העולים.

אלכס מילר: השתלבות העולים במערכת החינוך היא מאוד קשה מאחר ויש לעולים פרמטר נוסף מחוץ לפרמטרים האחרים כמו המצב הסוציו-אקונומי שלהם שבעקבותיו הילדים יוצאים לעבודה, יש גם הבעיות החברתיות וההשתלבות בשפה וכדומה.

אלכס מילר: אנחנו מקדמים הצעת חוק בנוגע להעסקת ילדים בשעות הלימודים.

אלכס מילר: ההצעה עומדת לקראת קריאה שנייה ושלישית.

אלכס מילר: אני מקווה שכך נוכל להחזיר כמה מילדי ישראל לספסל הלימודים.

אלכס מילר: בהצעת החוק יש גם סעיף לענישה כי החלטנו ללכת לענישה חוץ מהקנס הכספי וגם להכליל עבירה פלילית של המעסיק.

אלכס מילר: לדעתי אנחנו צריכים לחשוב היטב כיצד אנחנו נאבקים בתופעה זו, לא יעלה על הדעת שבגלל המצב שנוצר, אדוני היושב ראש אני מכיר את המצבים האלה והייתי שם, כשהגעתי לכאן בשנת 1992 אחרי שבועיים מצאתי את עצמי מכין פיצות.

דני דנון: באיזה גיל?

אלכס מילר: בגיל 15.

אלכס מילר: אני כן חושב שבסופו של דבר גם אם המצב קשה וגם אם יש צורך קיומי ללכת לעבוד אז עובדים אבל צריך למצוא את הדרך ללמוד.

אלכס מילר: לדעתי אם יש צורך יש אפשרות ללכת לעבוד אחרי שעות הלימודים, בקיץ ובחגים.

אלכס מילר: אנחנו חייבים להעניק את המקסימום של החינוך לילדי ישראל.

אלכס מילר: אנחנו רוצים שלכולם יהיה לפחות 12 שנות לימוד ושירכשו מקצוע, גם אם זה אחרי הצבא.

אלכס מילר: אבל את הבסיס של הבסיס המדינה צריכה לתת.

אלכס מילר: גם עבור זה חוקק החוק אדוני היושב ראש, ואתה היית חלק ממנו, חוק חינוך חובה עד כיתה י"ב.

אלכס מילר: מדינת ישראל החליטה שילדי ישראל צריכים ללמוד עד כיתה יב' וזו חובה.

אלכס מילר: לא יעלה על הדעת שיגיע אדם ויכריח צעיר לעבוד בשעות הלימודים, יאים עליו שאם הוא לא יעבוד הוא יפטר אותו.

אלכס מילר: אנחנו יודעים שאין הרבה מקומות עבודה שצעירים יכולים לעבוד.

אלכס מילר: לדעתי מעסיק שעושה עוול כזה לילד צריך לשבת בכלא.

אלכס מילר: על זה החוק מדבר.

זבולון אורלב: תודה רבה.

זבולון אורלב: דוקטור יצחק קדמן, שהמועצה תחתיו חשפה את הבעיה הזאת, בבקשה.

יצחק קדמן: תודה ליושב ראש הוועדה לזכויות הילד דני דנון ואדוני זבולון אורלב יושב ראש הוועדה לחינוך, תרבות וספורט יושב ראש שתי הוועדות.

יצחק קדמן: מאוד חשוב ששתי הוועדות משלבות ידיים ומשתפות פעולה בנושא הזה שיש לו השלכות גם בתחום החינוך וגם בתחום רווחת הילד, אני מודה גם לחבר הכנסת ראלב מג'אדלה שהעלה את העניין.

יצחק קדמן: אני רוצה לתקן כמה דברים שהועלו כבר.

יצחק קדמן: ראשית למרות שהמוקד כעת הוא דרום הארץ ואולי העיר רהט, שלא תהיינה אשליות, הבעיה של העסקת ילדים, חבר הכנסת אלכס מילר אני רוצה להזכיר שלא מדובר כאן בהכנת פיצות בגיל 15, מדובר בעבודה קשה מאוד מבוקר עד ערב.

יצחק קדמן: ילדים בני 7, 8, ו- 9, שבכלל לא קשור אם זה יהיה אחרי שעות הלימודים, אסור להעסיק אותם על פי החוק במדינת ישראל.

יצחק קדמן: הבעיה אינה של רהט, היא עלתה עכשיו וצפה באמצעות אירוע ברהט.

יצחק קדמן: אני מצטרף לדבריו של חבר הכנסת ראלב מג'אדלה, אני מצדיע לאמהות האלה שקמו.

יצחק קדמן: אתם צריכים להבין איזה קושי היה להן לקום והעיז להתקשר ולספר את הפרטים, באמת זה בלתי רגיל כי זה לא פשוט מבחינתן.

יצחק קדמן: אבל הבעיה איננה רק ברהט, איננה רק בדרום.

יצחק קדמן: רק לפני יומיים קיבלנו טלפון מאזרח ישראלי אכפתי מרחובות, יכול להיות שהפרסומים שהיו, עזרו לאזרחים לקום ולדבר על העניין הזה.

יצחק קדמן: הוא אמר "מול הבית שלי בונים עכשיו בניין חדש, יש שם שני ילדים בני עשר שעובדים בבניין בעיר רחובות מהבוקר על הערב" הוא אומר "אני הולך לעבודה הם כבר עובדים על הפגומים, אני חוזר הביתה מהעבודה הם עדיין שם".

יצחק קדמן: אנחנו יודעים מדיווחם שקיבלנו שגם בצפון.

יצחק קדמן: הוזכר ישוב אחד אבל הוא לא הישוב היחידי בצפון.

יצחק קדמן: הילדים מועסקים בעיקר בעבודות חקלאות בוערות והרבה פעמים קורה שבתקופת הקטיף כשצריך לספק סחורה לבתי חרושת לשימורים מגייסים אותם.

יצחק קדמן: אני רוצה לגעת כאן בבעיה שאולי משרד התעשייה, מסחר ותעסוקה יתייחס אליה.

יצחק קדמן: אחת הבעיות הקשות בתחום הזה היא שהמעסיקים שמעסיקים את הילדים מעסיקים אותם באמצעות קבלני משנה.

יצחק קדמן: אז המחוקק לא מצא פתרון.

יצחק קדמן: אני קורא כאן למחוקקים, למצוא פתרון לבעיה הזאת, יש כאן חור בחקיקה.

יצחק קדמן: בדרום מי שהעסיק את הילדים היו אנשים חקלאים במושבים וגם בקיבוצים, כשאתה שואל אותם איך הם עושים דבר כזה הם אומרים לך בין אם זה התחכמות, היתממות או אמת, הוא אומר "אני לא יודע כלום, אני לא מעסיק את הילדים, אני לא משלם לילדים, יש קבלן משנה שאני רק אותו מכיר, אני אומר לקבלן המשנה שאני צריך כך וכך עובדים, לי אין עסק עם העובדים, קבלני המשנה מעסיקים אותם".

יצחק קדמן: אתם תשמעו אחר כך גם ממשרד התעשייה, מסחר ותעסוקה שיש כאן בעיה חוקית שדרך העסקת עובדים באמצעות קבלני משנה המעסיקים מתחמקים מהעניין הזה.

זבולון אורלב: כותבת לי דוקטור שירלי אברמי, שהיא מנהלת מרכז המידע והמחקר, שחוקי העבודה חלים גם על המעסיק בפועל.

יצחק קדמן: אתה תשמע אחר כך את משרד התעשייה, מסחר ותעסוקה ותראה.

יצחק קדמן: יש כמה חוקים שהעניין הזה נאמר בהם מפורשות, כמו העניין של החוק למניעת העסקת עברייני מין, שם נכנס סעיף מפורש שאומר בין במישרין ובין בעקיפין.

יצחק קדמן: יש כאן בעיה.

זבולון אורלב: תכף נשמע, ואם יש צורך יש כאן מחוקקים שייקחו יוזמה.

יצחק קדמן: כפי שאמרתי הבעיה איננה רק בדרום.

יצחק קדמן: היא אולי בהיקף גדול יותר באזור הדרום.

יצחק קדמן: הדבר בוודאי הולך עם שני נתונים ברורים נוספים, זה מצב סוציו-אקונומי וברור שככל שהמצב הסוציו-אקונומי קשה יותר הפיצוי והלחץ גדול יותר.

יצחק קדמן: הוא קשור גם במידת ההקפדה על מניעת נשירה.

יצחק קדמן: יש קשר בין נשירה, שמענו ממשרד החינוך שבשנה האחרונה יש עלייה בשיעורי הנשירה, יש קשר בין הנשירה מבית הספר להעסקה בלתי חוקית, אלו כלים שלובים.

יצחק קדמן: ממה שאני הבנתי, ברהט כולה עם מספר רב של התלמידים, יש רק משרה אחת של קצין ביקור סדיר, זה דבר שלא יכול לעמוד, אי אפשר לטפל בכל כך הרבה ילדים עם מעט כל כך כוח אדם.

יצחק קדמן: דיברתי גם עם מי שאחראי על מניעת נשירה וביקור סדיר במשרד החינוך, הם אומרים שהמספרים גדלים וכוח האדם לא גדל בהתאם, ולכן יש בעיה.

יצחק קדמן: כאן אני רוצה לגלגל אתכם לפרשה שלנו עצמה.

יצחק קדמן: הפניה הראשונה אלינו נעשתה בסביבות ה- 13 באפריל, התקשרה אלינו אימא חצי בוכייה ואמרה "תעזרו לי, תעזרו לי, אני לא יכולה להגיד לכם איך קוראים לי כי יהרגו אותי, אבל לוקחים את הילד שלי בן ה-7, לוקחים אותו בשעה 05:00 בבוקר.

יצחק קדמן: כשאני העזתי להגיד למה אתם לוקחים אותו הוא צריך ללכת לבית ספר, איימו עלי קרובי משפחה שאם אני אפתח את הפה הם ידאגו לטפל בי" לטפל בי זה כמובן במובן העברייני.

יצחק קדמן: היא אומרת "אני לא יכולה לראות את זה, לוקחים אותו בשעה 05:00 בבוקר ויש ימים שהוא חוזר בצהריים להפסקה ואחר כך לוקחים אותו שוב, יש ימים שהוא חוזר אחרי הצהריים.

יצחק קדמן: הוא עוסק בחקלאות, חלק בחממות, חלק בשדה, הילד אומר שמרביצים לו כי הוא לא עובד מספיק טוב, לא מספיק מהיר", היא אמרה "אני לא יכולה לראות את זה, תעשו משהו".

יצחק קדמן: אני רוצה לדלג לכמה חודשים קדימה.

יצחק קדמן: כי אחרי שהעניין התפוצץ והראשונים לפוצץ את הפרשה היו ""ynet וכמובן אחר כך גם עיתון הארץ.

יצחק קדמן: אחרי שזה טופל וטופל בתקשורת, בתאריך ה- 16 ביוני, לפני זמן לא רב, האימא התקשרה פעם נוספת ואמרה "יופי עשיתם בלגן אבל הבוקר ב- 16 ביוני לקחו שלושה ילדים שלי, בני 7, 9, ו- 10, לקחו אותם לעבודה".

יצחק קדמן: האימא האמיצה הזאת שהיא כנראה בלשית חובבת אומרת "כדי שלא תגידו שאתם לא יודעים מי לקח אותם", היא מסרה לנו את מספרי הרכב של הטרנזיטים, שלושה טרנזיטים, העברנו את המספרים למשטרת רהט והם אמרו שהם יודעים על המספרים האלה ולפחות על שניים שלהם.

יצחק קדמן: "הנה מספרי הרכב, אלו מספרי הרכב שלקחו את הילדים שלי בבוקר".

יצחק קדמן: עם כל הטיפול הבעיה עדיין לא נפתרה.

מסעוד גנאים: זה היה בהסכמת האבא, איפה האבא?

יצחק קדמן: האבא עודד את זה וקרובי משפחה אחרים מעורבים בעניין הזה, יש כאן עניין של כסף.

יצחק קדמן: אני רוצה לדלג על כל מה שקרה ואני רוצה לומר דבר אחד.

יצחק קדמן: אחת הבעיות הקשות שיש בנושא הזה כמו בהרבה נושאים אחרים, היא העובדה שהנושא מפוצל בין מספר לא קטן של משרדים ממשלתיים ושל רשויות.

יצחק קדמן: שיתוף הפעולה בינהם הוא לא אידיאלי אם להיות מאוד עדין.

יצחק קדמן: מעורבים בזה אנשי משרד החינוך, אנשי הביקור הסדיר, מעורבים בזה אנשי שירות הרווחה, מעורבת בזה המשטרה, ומעורב בזה משרד התעשייה, מסחר ותעסוקה.

זבולון אורלב: והרשות המקומית.

יצחק קדמן: כמובן הרשות המקומית.

יצחק קדמן: שיתוף הפעולה הוא לא תמיד מוצלח.

יצחק קדמן: אני יודע בוודאות שעוד לפני שאנחנו קיבלנו את הפניה ופנינו לכל הגורמים האלה, הייתה ישיבה כבר שלושה חודשים לפני זה, ידעו מהעניין.

יצחק קדמן: אמר לנו מנהל בית הספר "אני העברתי את זה לרווחה כי זאת לא רק הבעיה שלי, זו בעיה של משפחות שלמות איך הן מתנהלות".

יצחק קדמן: הוא סיפר שהרווחה החזירה לו את הגלגל ואמרה לו "זה לא אנחנו, תפנה לקצין ביקור סדיר".

יצחק קדמן: אז זה המשיך להתגלגל.

יצחק קדמן: זה לא יכול להיות שכל הגורמים שבהם מדובר לא ישתפו פעולה.

יצחק קדמן: בלי שיתוף פעולה בין המשרדים השונים, בין הרשויות השונות אנחנו לא נצליח לטפל בעניין הזה.

יצחק קדמן: לסיכום אני רוצה לומר, שהבעיה של העסקת ילדים וככל שהמצוקה הולכת וגדלה כבר היום היא תלך ותגדל יותר.

יצחק קדמן: אנחנו חייבים לתת כלים לגורמים השונים שלחלקם אין היום כלים להתמודד עם הבעיה.

יצחק קדמן: כשאנחנו מעבירים, יש לנו קשר נפלא עם אנשי משרד התעשייה, מסחר ותעסוקה ועם מפקחי עבודת נוער, אנחנו מעבירים להם נתונים ואחרי יומיים הם מגיעים למקום עליו דיווחנו והם חוזרים אלינו ואומרים "באנו אחרי יומיים, הילד כבר לא היה שם", או אם הילד שם ברגע שמגיע פקח הוא בורח.

יצחק קדמן: אגב לכל אלה שחושבים לנסוע, אני אברך אם ייסעו לרהט, אבל אני מציע ללכת חמש דקות מפה לשוק מחנה יהודה בירושלים, ללכת לשוק בבאר שבע, לשוק הכרמל, לשוק בפתח תקווה ולכל המקומות האלה.

יצחק קדמן: מבלי לנסוע רחוק עד רהט תלך לדוכנים ותראה מי מפעיל את הדוכנים האלה.

יצחק קדמן: כשמגיע פקח והילדים בורחים אין לפקח מה לעשות, הפקח אומר שמבחינה חוקית הוא צריך הוכחה פלילית שהילד עבד במקום.

יצחק קדמן: אין תלושי שכר לילדים האלה שאפשר להביא אותם כראיה לבית משפט.

יצחק קדמן: יש לנו בעיה של אכיפה, בעיה לא פשוטה שצריכים לתת עליה את הדעת כי אחרת זה כמו בעולם שלישי, אם ילד בגיל 7 קם ב- 05:00 בבוקר לעבוד בחקלאות זה עולם שלישי.

זבולון אורלב: תודה רבה.

זבולון אורלב: בעצה משותפת חשבנו שמן הראוי שהראשונים שידברו יהיו נציגי העירייה.

זבולון אורלב: אני מציע ללכת לפי המתווה שקבע חבר הכנסת דני דנון.

זבולון אורלב: אנחנו לא כל כך מעוניינים בסיפורים.

זבולון אורלב: אנחנו מעוניינים לדעת מה הרשויות עושות כדי למגר, לא לצמצם, כי אי אפשר להשאיר אפילו ילד אחד, זו חובתנו כמבוגרים.

זבולון אורלב: אנחנו רוצים לשמוע מה העירייה עושה כדי למגר את התופעה הזאת.

עלי אלהוזייל: אני ראש אגף החינוך.

עלי אלהוזייל: אני מודה ומברך את כולם שמעבירים את תשומת הלב לרהט במיוחד בנושא הכואב שקשור לילדים.

עלי אלהוזייל: זומנו לוועדה ואני מבין שהרצון של כולם הוא לעזור לרהט.

עלי אלהוזייל: בשבילי כמנהל אגף החינוך במשך שנים אני שרואה בברכה שהגענו ל- 11% נשירה בחטיבות הביניים ובעל יסודי התקדמות מ- 70% בעבר, תופעה שהייתה אופיינת יותר בקרב הבנות.

עלי אלהוזייל: היום הנשירה בקרב הבנים גדולה יותר מהנשירה של הבנות.

עלי אלהוזייל: העסקת הילדים אינה מקובלת.

עלי אלהוזייל: מדובר באוכלוסייה מיוחדת ברהט.

עלי אלהוזייל: בפעם הראשונה שהייתה לנו בוגרת תיכון זה היה לפני רק ארבע שנים.

עלי אלהוזייל: העסקת ילדים היא תופעה בדיוק כמו שהאימא תיארה ובהחלט משקפת את היקפה של הבעיה.

עלי אלהוזייל: שמעתי גם את מנהל בית הספר שאמר שהאימא "התקשרה ובכתה שהבעל לקח את הילד עוד שהוא היה רדום ושם אותו באוטו לישון עד שיגיעו למקום העבודה".

עלי אלהוזייל: זו תופעה שלא מקובלת על הרשות המקומית.

עלי אלהוזייל: בזמנו איתרנו את הילדים מהאוכלוסייה והסביבה שמועסקים, מדובר ב- 52 ילדים שקציני ביקור סדיר ברהט עם מנהל בית הספר הגיעו למשפחות.

עלי אלהוזייל: אנחנו כעירייה זימנו את מנהיגי הקבוצה הזאת, לצערי יש ביניהם שני חברי עירייה.

עלי אלהוזייל: ישבנו איתם ואחד מהם התפרץ ואמר "אתם מתייגים את המשפחה שלנו ומדביקים להם סטיגמות כאילו אנחנו מעסיקים את הילדים שלנו בשביל כסף וזה לא נכון".

עלי אלהוזייל: הם לא המשיכו לשתף איתנו פעולה.

עלי אלהוזייל: אנחנו החזרנו את רוב הילדים ונשארו כ- 26 לטיפול.

עלי אלהוזייל: הנושא הועבר לטיפולו של היועץ המשפטי שנמצא כאן כדי לעשות עבודה יסודית ועל פי החוק.

עלי אלהוזייל: אין לנו כוונה לוותר לאף אחד.

עלי אלהוזייל: לנו חשוב מאוד שכל ילד יחזור למערכת הלימודים.

עלי אלהוזייל: איתור הילדים מתבצע כל הזמן.

עלי אלהוזייל: בתי הספר מדווחים מידי כל חודש למשרד החינוך באמצעות מערכת ממב"ס, כל ילד שמופיע במערכת משרד החינוך תחת נושר מופיע גם אצלנו.

עלי אלהוזייל: משרד החינוך עורך לעצמו את הסטטיסטיקות ומעביר אלינו את הדוחות כדי לאתר את הילדים.

עלי אלהוזייל: אנחנו מעבירים את זה לקצין ביקור סדיר עאמר אלעתקאקה שהוא גם עורך דינו במקצועו, הוא מאתר את הילדים.

עלי אלהוזייל: התהליך לעיתים אורך זמן.

זבולון אורלב: מתי נודע לכם שיש 52 ילדים מחוץ למערכת החינוך?

עלי אלהוזייל: ב- 7 בפברואר 2010.

זבולון אורלב: מה נעשה מאז?

זבולון אורלב: זה לפני כארבע וחצי חודשים, איפה אנחנו נמצאים היום?

זבולון אורלב: האם הגשת תלונות במשטרה?

עלי אלהוזייל: מאז נעשו הרבה דברים אבל תופעת ההעסקה הופיעה באפריל.

עלי אלהוזייל: תופעת הנשירה ידועה לנו אבל העסקתם של הילדים עלתה עם התקשרותה של האם למנהל בית הספר.

זבולון אורלב: האם עד היום נפגשו עם כל המשפחות?

עלי אלהוזייל: בוודאי.

זבולון אורלב: העמידו אותם על המשמעויות?

עלי אלהוזייל: כן.

עלי אלהוזייל: גם על חומרת העניין, זה היה בכתב וגם בביקור.

עלי אלהוזייל: הכל נעשה.

דני דנון: לפי החוק אתה כראש אגף החינוך אמור לפנות ליועץ המשפטי שיושב פה בחדר, היועץ המשפטי אמור להגיש תלונה, התלונה אמורה לפתוח הליך פלילי.

דני דנון: האם קרה מקרה אחד שעשיתם זאת?

דני דנון: אתה היית אצל היועץ המשפטי והוא הגיש תלונה ונפתח הליך פלילי?

עלי אלהוזייל: לגבי כל התלמידים שאמורים להיות בטיפול, החומר שלהם הועבר ליועץ המשפטי.

יקיר חי: ב- 17 ביוני הועברו 16 תיקים, התיקים נבדקו על ידי.

יקיר חי: התיקים עצמם חסרים ולכן הם נמצאים בהשלמה.

יקיר חי: הבעיה בדרך כלל עם התיקים האלה היא השלמת כל התנאים האמורים בחוזר המנהל הכללי של משרד החינוך לגבי הגשת תלונות.

יקיר חי: אני אציין שיש תופעה מאוד מאוד גדולה עם כל התיקים האלה כי הדואר הרשום שנשלח לא נלקח.

יקיר חי: באחד השלבים הראשונים אמור מנהל בית הספר לשלוח דואר רשום, כל הדואר הזה לא נאסף על ידי אותם הורים.

דני דנון: זאת אומרת, שעד היום חלקם של התלמידים לא חזרו ללימודים ולא הוגשה אף תלונה אחת.

יקיר חי: לא הוגשה תלונה, בדרך כלל המצב הקיים מול המשטרה, יושב כאן מפקד התחנה, עיקר ההתמקדות היא מהכיוון האחר, קרי מכיוון המעסיקים.

יקיר חי: פתיחת הליך כנגד ההורים הוא הליך די בעייתי מבחינת החוק.

יקיר חי: הוא מאפשר מאסר עד חודשיים וקנס.

יקיר חי: אין אפשרות לפי חוק חינוך להשאיר בצו את הילדים בבית הספר.

יקיר חי: יותר מכך, צריך לברר מול אותם הורים מהי הסיבה שהילד לא הולך לבית הספר.

יקיר חי: מגיע הורה ואומר, אני מביא את הילד לבית הספר והילד הולך אבל לא מגיע.

גאלב מג'אדלה: אני מתרשם שזה לא טוב.

גאלב מג'אדלה: אתה אומר לי שאם ההורים, האבא היה רואה שהמשטרה מגיעה וקצין ביקור סדיר מגיע ומזמינים אותו מהעירייה, מנהל בית הספר מזמין אותו ומתריעים בפניו, מאיימים עליו על פי חוק והתרעה, זה היה לוקח שישה חודשים אחרי שהסתובב סביב עצמו?

יקיר חי: אמרתי שליועץ המשפטי זה הגיע ב-17 ביוני והועברו התיקים.

יקיר חי: הייתה בדיקה שערכתי, העניין הראשון הגיע מקצין ביקור סדיר של העירייה שאמר שהגיעו אליו ידיעות שילדים לא הגיעו לבית הספר.

יקיר חי: הוא ערך בדיקות וזה היה בחודש מרץ עוד לפני שהעניין התעורר.

יקיר חי: התקיימה ישיבה של עיריית רהט, עם נכבדים מאותה שכונה, פנו אליהם באמצעות אותם נכבדים על מנת להשיב את הילדים ללימודים.

יקיר חי: בעקבות אותה פעילות ובהתערבות של ראש העיר וממלא מקומו, שהוא אחראי על תחום החינוך הוחזרו ילדים.

זבולון אורלב: הם לא מצאו לנכון להגיע לכאן.

יקיר חי: הם היו פה בשבוע שעבר, ולא הצליחו להגיע היום בגלל פגישות הערכות לפתיחת שנת הלימודים הקרובה.

יקיר חי: לאחר שהדברים האלה לא הועילו ניסנו לתת הוראות להעביר אלינו את החומר.

יקיר חי: חומר החקירות או התיקים כפי שאמרתי הועברו ב- 17 ביוני להשלמות.

גאלב מג'אדלה: אני מכיר קצין שעקב אחרי נהג שעבר עבירת תנועה שמונה קילומטר וסיכן אנשים ברחוב.

גאלב מג'אדלה: אתה רוצה לומר לי שאם האבא היה רואה שבשעה 05:00 בבוקר מגיעים קצין ביקור ומשטרה עם נציג העירייה הוא מעיז לעשות את זה?

יקיר חי: אדוני.

יקיר חי: אני עיריית רהט, אני לא משטרת ישראל.

יקיר חי: עיריית רהט מונה כ- 50,000 תושבים, 93% הם מתחת לגיל 18.

יקיר חי: יש לנו את מערכת החינוך כמעט כמו חולון ויש לנו את התקציבים ואת האמצעים ושלא נדבר שאנחנו עובדים עם אוכלוסייה מורכבת ורק לאחרונה יש שני קציני ביקור סדיר.

יקיר חי: רק לאחרונה יש שני קציני ביקור סדיר.

יקיר חי: לפי המפתח של משרד החינוך, אמורים להיות שבעה.

יקיר חי: לכל 3,500 תלמידים, אמור להיות קצין ביקור סדיר.

יקיר חי: כאשר אין את התקציבים האלה, אני אומר דבר נוסף, יש לנו שני קציני ביקור סדיר ואושרו לנו לאחרונה עוד שני תקנים לקציני ביקור סדיר שאותם אנחנו אפילו לא יכולים לקבל בגלל שאנחנו עם כאלה גירעונות וטרם הועברו כספים לתכנית הבראה מלפני שנה.

זבולון אורלב: הבעיה היא לא התקנים.

זבולון אורלב: הסוגיה של ביקור סדיר, כמו שחבר הכנסת דני דנון אמר, זו בעיה מאוד יסודית וכמו שכולם מסכימים ואמר את זה חבר הכנסת ראלב מג'אדלה, היא זכות בסיסית של תלמיד.

זבולון אורלב: פשוט זכות בסיסית של התלמיד.

זבולון אורלב: לעניות דעתי זה הדבר הראשון שמערכת החינוך צריכה להתגייס עבורו.

זבולון אורלב: יש ידיעה כבר בחודש פברואר או ינואר שיש ילדים שלא מבקרים ביקור סדיר, לא ברור לי למה צריכים לעבור חודשים ארוכים כדי שרק ב- 17 ביוני יגיעו אליך תיקים.

זבולון אורלב: אני פונה גם למערכת החינוך וגם לקצין ביקור סדיר, נכון שיש הרבה תלמידים וחוץ מאלפי התלמידים יש כרגע עשרות תלמידים שלא לומדים וזה הדבר הראשון שצריך להתמסר לו.

זבולון אורלב: לא ברור לי העניין הזה.

זבולון אורלב: צודק חבר הכנסת ראלב מג'אלדה שמטפלים כעת בביקור סדיר אבל כעת יש בעיה בסוגיה של העסקתם הלא חוקית של אותם ילדים, אם יודעים שיש העסקה לא חוקית למה רשויות האכיפה צריכים תיקים וכדומה.

זבולון אורלב: יודעים שיוצאים בשעה 05:00 בבוקר אז מתייצבים שם עם ניידת, אפשר גם למנוע את כל העניין.

זבולון אורלב: אני אומר משהו לא מבוסס, ההרגשה היא שיש כאילו חשש בעירייה לטפל, יכול להיות שיש כאן משהו סמוי שאני לא בקי בו.

זבולון אורלב: אולי בגלל ענייני משפחות או בגלל שמישהו מאיים על מישהו.

זבולון אורלב: יש כאילו חשש לטפל בבעיה הזאת.

זבולון אורלב: תגידו לנו שיש חשש ואולי צריך לקחת גורם מבחוץ כדי להיכנס לעובי הקורה וטפל בבעיה.

זבולון אורלב: מדינת ישראל לא יכולה להשלים עם זה שיש ילדים שאינם לומדים.

זבולון אורלב: זה בלתי אפשרי.

זבולון אורלב: למה זה לוקח חודשים ארוכים?

עלי אלהוזייל: סיבות הנשירה שאנחנו מודעים להן זה לא רק כתוצאה ממצב סוציו-אקונומי קשה, זה גם הישגים נמוכים.

עלי אלהוזייל: פעם הייתה מסורת שבנות שעולות מבית הספר היסודי לחטיבות הביניים ומאחר ובית הספר רחוק ההורים לא מאפשרים להן לצאת לבית הספר.

עלי אלהוזייל: נתקלתי בתופעה כפי שנאמר כאן שההורה מאוד רוצה שהילד ילמד אבל הילד לא רוצה.

עלי אלהוזייל: זו תופעה שמגבילה גם אותנו וגם את כל הרשויות.

יצחק קדמן: יש מסגרות לילדים האלה,ובסוף הילדים אשמים.

יצחק קדמן: ראלב מג'אדלה אם ההורים של הילדים היו מקבלים זימון לחקירה למשטרה על עבירה פלילית.

יצחק קדמן: אתה כותב: הינך מוזמן לחקירה פלילית במשטרה על הוצאת הילדים מבית הספר.

יצחק קדמן: המשטרה הייתה מביאה לו את זה כמו שהוא מגיע אליו הביתה בשעה 02:00 בלילה עם פקודת מעצר כשהוא לא משלם כסף.

יצחק קדמן: אפשר לעשות דבר כזה?

יקיר חי: ההזמנה לחקירה מתבצעת על ידי משטרת ישראל ולא על ידי עיריית רהט.

דני דנון: התפקיד שלכם להגיש תלונות, עד היום לא הוגשה אפילו תלונה אחת.

דני דנון: עכשיו אולי נשמע את המשטרה.

יקיר חי: אני מבקש לומר דבר נוסף.

זבולון אורלב: ראיתי במסמך שהכין לנו מרכז המידע והמחקר של הכנסת שהמשטרה פתחה בחקירה בעקבות תלונה של המועצה לשלום הילד בתחנת רהט ב- 2 באפריל 2010.

זבולון אורלב: אני מבקש ממפקד התחנה אם תוכל להתייחס.

זבולון אורלב: רב פקד אייל אזולאי.

אייל אזולאי: אנחנו קיבלנו את פנייה מהמועצה לשלום הילד בתאריך ה- 2 במאי.

אייל אזולאי: כאשר המכתב הוא מכתב אנונימי על אותה אימא כפי שציין דוקטור יצחק קדמן, אותה אימא אמיצה מהמגזר הבדואי.

אייל אזולאי: למי שמכיר, לאישה במגזר הבדואי זה לא מהלך טבעי.

אייל אזולאי: המכתב הגיע ללא ציון שמות, ללא מספרי רכבים וגם ללא כתובות.

אייל אזולאי: מרגע קבלת הפניה פתחנו בהליך, פתיחת תיק כולל עדכון המועצה לשלום הילד בפרטי התיק, קראנו לכל הגורמים כי כמו שנאמר כאן ישנם גורמים רבים שמטפלים בבעיה, יש את הרשות, יש את משרד התעשייה, מסחר ותעסוקה, יש כמובן את המשטרה והרווחה.

אייל אזולאי: ב-18 במאי זימנו את כולם לפגישה בתחנת המשטרה.

אייל אזולאי: דיברנו על הנושא, עשינו תיאום וחלוקת משימות.

אייל אזולאי: מבחינת המשטרה זה בעיקר להשלים את הפאזל.

אייל אזולאי: מודיעין רהט שמתעסק ביום יום בעיקר במקרי אלימות ובדברים אחרים והשקענו את אותה רצינות במקרה והצלחנו להגיע לתמונה של כמה עשרות ילדים.

אייל אזולאי: אני מעריך, כי אני לא יכול למסור את הפרטים מתוך תיק החקירה, אבל אני אגיד שמתוך 700 ילדים שנשרו ממערכת החינוך ברהט אני מעריך שלפחות 10% מהם נמצאים בשוק העבודה, וזה מה שעולה בשלב הזה מהחקירה.

אייל אזולאי: מדובר בהרבה מאוד ילדים.

אייל אזולאי: עברנו לפעילות אופרטיבית ובתאריך 3 ביוני בשעה 04:00 נפגשנו בתחנת המשטרה ברהט יחד עם גורמי משרד התעשייה, מסחר ותעסוקה.

אייל אזולאי: נאמר כאן על ידי חבר הכנסת ראלב מג'אדלה בנוגע לעצירת הטרנזיטים, אנחנו לא יכולים לעצור טרנזיטים עם ילדים ביציאה מרהט כי הוא לכאורה לא ביצע שום עבירה.

יצחק קדמן: הילדים בטח לא היו חגורים.

זבולון אורלב: אני לא יכול להבין אותך, אתה לא יכול לעצור טרנזיט בשעה 06:00 בבוקר שיוצא עם ילדים מרהט בני 7 ולשאול לאן הוא נוסע?

אייל אזולאי: אני יכול לעשות את זה, אבל כדי שאוכל להגיע עם העניין לתיק שבסופו ניתן להגיש כתב אישום אני לא עושה את זה.

גאלב מג'אדלה: תעכב אותו לחקירה ותביא אותו לתחנה.

גאלב מג'אדלה: מה עושים ילדים קטנים בשעה 06:00 בטרנזיט שהם לא הילדים שלו אלא של השכן.

אייל אזולאי: תפקידה של המשטרה בסופה של חקירה להגיש כתב אישום.

אייל אזולאי: יש לי סמכויות רבות לעשות הרבה דברים, אני יכול לעצור כל אדם, אבל אני לא עוצר אותו בשלב הזה כדי לאתר את הנקודה שניתן יהיה להגיש כתב אישום, אני יוצר הרתעה.

אייל אזולאי: זה בדיוק מה שעשינו, נסענו אחריהם עם חמישה צוותים, צריך לזכור שהטרנזיטים האלה לא יוצאים לנקודה אחת וזה לכל כבישי הדרום, חלק נסעו למועצה האזורית שדות הנגב וחלק נסעו לעוטף עזה וחלק נסעו למועצה האזורית מרחבים, הצוותים שלנו עקבו אחריהם וחיכו לרגע שהם התחילו לעבוד.

אייל אזולאי: ברגע שהם התחילו לעבוד בעצם מבוצעת עבירה, כל העניין תועד ונכנסנו לפעילות של מעצרים.

אייל אזולאי: כמובן שהילדים הם קורבנות.

אייל אזולאי: אני רוצה לומר לכם שהילדים היו המומים והם ברחו כי היו בטוחים שאנחנו רודפים אחריהם.

גאלב מג'אדלה: מעצרים של מי?

אייל אזולאי: מעצרים של מי שהביא אותם, מעצרים של מעסיק.

אייל אזולאי: הצלחנו לאתר את אחד מבעל טרנזיט אחד שהוא חלק מאותם האנשים.

אייל אזולאי: המסיע נחקר על ידי משרד התעשייה, מסחר ותעסוקה.

אייל אזולאי: המעסיקים, אני מניח שנציג משרד התעשייה, מסחר ותעסוקה יפרט כי התיק מתנהל על ידם.

אייל אזולאי: הילדים מסרו שהם עובדים במקום בין שנה לשלוש שנים.

אייל אזולאי: זה אומר שזה בעצם לא אירוע חד פעמי, זה אירוע מתמשך.

אייל אזולאי: זו לא תופעה שצצה רק עכשיו כמו שאמר דוקטור יצחק קדמן, מדובר על תופעה לאורך הרבה מאוד זמן.

אייל אזולאי: חקרנו בחור בן 16 שמסר שהוא עובד שלוש שנים, זאת אומרת החל מגיל 13 וזה אומר שהוא שלוש שנים מחוץ למסגרת, הוא עובד יום יום.

אייל אזולאי: חמור יותר מזה שהוא עובד בניגוד לחוקי העבודה, אני רוצה לסבר את האוזן, הוא מקבל על יום עבודה שמתחיל בין השעות 05:00 או 05:30 בבוקר עד השעה 13:00 בצהריים 100 שקל.

אייל אזולאי: כלומר גם את שכר המינימום הוא לא מקבל.

אייל אזולאי: אם כבר העסיקו אותו אז לפחות שישלמו לו.

אייל אזולאי: אין ספק שיש כאן עבירות נוספות וזו תופעה שיש לטפל בה.

אייל אזולאי: מבחינתו כמשטרה, אני חושב שמה שעשינו זה הדבר הנכון, לאסוף את כל הגופים שמתעסקים בנושא.

אייל אזולאי: זה לא פעילות חד פעמית ויש פעילות מתוכננת.

אייל אזולאי: יש רצף פעילויות מתוכננות שאני מעריך שלאורך זמן יתנו את ההשפעה.

זבולון אורלב: כאמור יש לך בפתח כמה עשרות תיקים, גם של ביקור סדיר שתצטרך לטפל בהם.

אייל אזולאי: ברגע שתוגש תלונה היא תטופל, אני רק מציין ששום תלונה לא הוגשה למשטרה.

זבולון אורלב: ביקור סדיר תגישו תלונה, מכירים את שמות הילדים, הרי כל הדיון הזה ואתה שומע כאן את הפרטים אבל לא צריך לחכות.

זבולון אורלב: צריך לנצל את הקיץ כדי שב- 1 לספטמבר כולם יהיו בבית הספר.

זבולון אורלב: אנחנו בלחץ זמן ולכן נאפשר לדוברים לדבר ברצף.

זבולון אורלב: משרד החינוך בבקשה תתמקד במה שאתם עושים כדי לצמצם את הסוגיה של ביקור סדיר.

מוחמד אליהב: ראשית אנחנו רואים בחומרה רבה את כל הנושא של הנשירה ברהט.

מוחמד אליהב: אנחנו מודעים לא רק ל- 52 תלמידים, אנחנו מודעים על הרבה יותר תלמידים.

זבולון אורלב: דובר פה על 700.

מוחמד אליהב: אפילו יותר.

מוחמד אליהב: משרד החינוך כמובן אינו מונע מהתלמידים לממש את זכותם ללימודים.

מוחמד אליהב: משרד החינוך בנה 16 בתי ספר יסודיים בכל השכונות השונות ברהט ועוד 6 בתי ספר על יסודיים.

מוחמד אליהב: מבחינת ההקלות לתלמידים ולהורים להגיע ללימודים באופן סדיר זה נעשה.

מוחמד אליהב: מאידך מנהלי בתי הספר, מחנכי בתי הספר מהיום הראשון שנודעה הבעיה הזאת ביקרו בימים הראשונים בבתי ההורים והודיעו לרשות.

מוחמד אליהב: הרשות לא עשתה די מבחינת אכיפת החוק.

מוחמד אליהב: משרד החינוך אומנם הקצה 4 תקנים נכון להיום, יש 2 תקנים מנוצלים ו- 2 עדיין לא מנוצלים למרות שהמשרד אישר ותקצב את התקנים האלה.

מוחמד אליהב: האחריות בנושא הזה היא אחריות ישירה על הרשות המקומית וגם על ההורים.

מוחמד אליהב: שניהם לא דואגים לטיפול מעמיק בבעיה.

מוחמד אליהב: אני מציע כאן לעשות בדיקה יסודית מדוע התלמידים האלה נושרים.

זבולון אורלב: למי אתה פונה, לעצמך?

זבולון אורלב: מי כאן הסמכות?

זבולון אורלב: אתה ממונה על כך.

זבולון אורלב: מי שממונה על ביקור סדיר זה השר.

זבולון אורלב: הרשות המקומית היא כלי עזר, אבל מי שמופקד על חוק חינוך חובה זה השר.

זבולון אורלב: אתה מופקד על כך ולא הרשות המקומית בלבד.

זבולון אורלב: אתה מופקד על כך.

מוחמד אליהב: דובר כאן על תלמידים חלשים מבחינה סוציו-אקונומית.

מוחמד אליהב: אנחנו הקצנו אלפי שעות תגבורים לטובת התלמידים החלשים כדי לחזק אותם - - -

דני דנון: כמה זמן ידעתם על המחדל הזה?

מוחמד אליהב: לי נודע רק לפני שבועיים.

זבולון אורלב: על ה- 700?

מוחמד אליהבן: לא.

מוחמד אליהבן: על הקבוצה הזאת של התלמידים המועסקים.

דני דנון: על הקבוצה של אלה שלא מגיעים לבית הספר.

מוחמד אליהבן: המשרד דיווח על יותר מ- 30%.

דני דנון: למה לא הגשת תלונה למשטרה, למה לא התלוננתם?

מוחמד אליהב: אנחנו לא פונים באופן ישיר, אנחנו פונים לקציני ביקור סדיר שלנו ברשויות המקומיות ותפקידם לפנות למשטרה.

מוחמד אליהב: לא הפוך, לא המשרד פונה למשטרה.

זבולון אורלב: אני רוצה לומר לך שבמקרה של עמנואל משרד החינוך התלונן ישירות במשטרה על כך שהתלמידות שלא מקיימות את צו בית הדין הגבוה לצדק לא מקיימות ביקור סדיר.

זבולון אורלב: בדקת עם הלשכה המשפטית, ביררת?

זבולון אורלב: לפי דעתי מוטלת עליכם החובה אם הרשות המקומית לא מקיימת את החוק אתם צריכים לגשת ולהגיש תלונה ולומר שמאות תלמידים לא לומדים, להזמין את ההורים.

זבולון אורלב: חברים תתעוררו, תתעוררו ! תלמידים לא לומדים.

זבולון אורלב: זה דבר בסיסי.

זבולון אורלב: לא בסדר.

זבולון אורלב: כמו שאמר דוקטור יצחק קדמן כל אחד זורק את האחריות על השני.

זבולון אורלב: בסופו של דבר תדע, מר מוחמד אלעתמין, האחריות בסופו של דבר זה על השר שלך גדעון סער, ואני לא צריך לשאול אותו והוא בטח רוצה שכל התלמידים ילמדו.

זבולון אורלב: הוא סומך עליך שאתה תעשה את כל הדרוש.

זבולון אורלב: שתיתן להם פטיש של חמישה קילוגרם על הראש למה הם לא עושים.

זבולון אורלב: אולי צריך לתבוע אותם.

זבולון אורלב: אולי אפשר לפנות לשר הפנים ולהדיח את ראש הרשות אם הוא לא יודע לאייש שני תקנים של קציני ביקור סדיר, יש בעיה עם הרשות המקומית.

זבולון אורלב: יש בעיה חמורה מאוד, הוא לא כאן ואני לא יכול להגיד שלא בפניו אבל אם הוא היה כאן הייתי אומר לו דברים קשים מאוד.

זבולון אורלב: זה החובה הבסיסית ביותר ואני לא יודע מה הוא מאייש.

זבולון אורלב: ילד הוא חסר ישע, מה אתם רוצים שהוא יעשה?

זבולון אורלב: הילד אפילו לא יכול להצביע נגדו.

זבולון אורלב: את ההגנה הראשונה צריך לתת לילד.

רחמים יוסף: אני המפקח על ביקור סדיר בדרום.

זבולון אורלב: מה אתם עושים?

רחמים יוסף: היינו שותפים לכל הדיונים שהתקיימו מהרגע הראשון שהעניין נודע, הוא נודע על ידנו.

רחמים יוסף: כלומר כשבית הספר התלונן מיד נכנסו לפעולה ואיתרו את התלמידים.

רחמים יוסף: לצערי הרב לא היה שיתוף פעולה עם ההורים, אפילו הם אוימו קצת .

רחמים יוסף: עד היום לא הוגשה אפילו תביעה משפטית אחת במגזר הבדואי נגד אף הורה.

זבולון אורלב: כי לא הוגשה אף תלונה במשטרה.

רחמים יוסף: לא צריך להגיש תלונה על ילד, בוא נפריד בין ילדים שההורים שלהם לא שולחים אותם ללמוד.

רחמים יוסף: כאן היועץ המשפטי של הרשות מחובתו להגיש תביעות משפטיות אחרי שנעשו כל ההליכים הנדרשים.

זבולון אורלב: הוא קיבל רק ב- 17 ביוני את התיקים האלה.

רחמים יוסף: הוא קיבל מקצין ביקור סדיר בתחילת הדרך מכתב שמתאר את התופעה של ילדים שאינם מגיעים לבית הספר בגלל שהם עובדים, יש כאן את המסמך.

רחמים יוסף: קצין הביקור הסדיר מהיום הראשון שעלה על התופעה הלך ונכנס ואפילו היה מאוים על ידי ההורים שלא יתערב ולא יתעסק איתם בעניין הזה.

דני דנון: מאיזה תאריך זה?

רחמים יוסף: ב- 3 במרץ.

רחמים יוסף: זה היה די בהתחלה, אחרי שבוע שבועיים שהעניין הזה נודע בכלל.

רחמים יוסף: ב- 16 נשלח עוד מכתב לראש העיר.

זבולון אורלב: אתה מדבר על הילדים העובדים?

רחמים יוסף: עליהם אני מדבר ואני רוצה להפריד בין שתי הקבוצות.

רחמים יוסף: ילד שלא ללמוד משום שההורים לא שולחים אותו במקרה כזה הרשות המקומית צריכה להגיש תביעה משפטית.

זבולון אורלב: אם היא לא מגישה?

רחמים יוסף: אם היא לא מגישה על פי תקנון המשרד, צריך מנהל אגף החינוך להודיע, אני לא מסוגל - -

זבולון אורלב: הוא לא הודיע, מה עושים?

רחמים יוסף: אני אומר מה התקנון מחייב.

זבולון אורלב: אני שואל אותך מה עושים אם הוא לא הודיע.

רחמים יוסף: האפשרות היחידה היא, להפעיל את היועץ המשפטי של המחוז.

רחמים יוסף: אבל יש מאות ילדים כאלה, אתה תעסיק אותו כל היום בהגשת תביעות?

רחמים יוסף: לכן יש את הרשויות המקומיות.

זבולון אורלב: הייתה התייעצות משפטית?

זבולון אורלב: נאמר שיש רשות, שאינה ממלאת את חובתה לביקור סדיר.

זבולון אורלב: אני אתן לך את הדוגמה של עמנואל, שהייתה בשבועות האחרונות.

זבולון אורלב: המשרד הגיש תלונה למשטרה, על אי ביקור סדיר.

זבולון אורלב: חבר'ה אתם מופקדים על החוק.

גאלב מג'אדלה: מה שכבוד יושב ראש הוועדה אומר, שאם אגף החינוך, זו לא מחלקה אלא אגף, ואם ראש העיר או ממלא מקומו מחזיק תיק החינוך, לא ממלאים את חובתם כלפי אזרחיהם על פי חוק, כשאזרח לא משלם את המיסים תובעים אותו, יש מחלקת תביעה.

רחמים יוסף: אני לא בטוח.

גאלב מג'אדלה: אל תגיד לא בטוח, אני בטוח.

גאלב מג'אדלה: אז מאיפה הם גובים יש להם 10% גבייה.

גאלב מג'אדלה: מה מתוקף תפקידך לעשות נגד בעלי תפקידים שלא ממלאים חובתם כלפי הילד הזה, כלפי ההורים שלא שלחו את הילד?

רחמים יוסף: לשבחו של עורך הדין יקיר חי אני רוצה להגיד שזו הפעם הראשונה שיוגשו תביעות במגזר הבדואי ויכול להיות שזה יהיה פתח לאחרים.

רחמים יוסף: גם במגזר היהודי עד שמוגשת תביעה משפטית זה הליך של חודשים, זה לא מהיום למחר.

רחמים יוסף: בהקשר המניעה הכנסנו תכניות למניעת נשירה בכל המקיפים, בשנה הבאה יפעלו בכל חטיבות הביניים תכניות למניעת נשירה.

גאלב מג'אדלה: כל הכבוד, אנחנו מצדיעים לך.

גאלב מג'אדלה: אני רוצה שהיועץ המשפטי יודיע בוועדה שהוא מתכוון לעשות את ההליך המשפטי הדרוש.

גאלב מג'אדלה: שתוגש תביעה משפטית נגד ההורים.

רחמים יוסף: אין בררה הוא יעשה את זה.

מרים בן-עעטר: אני פקידת סעד מחוזית בדרום במחלקת הנוער, גם פקידת סעד למגזר הבדואי בדרום.

מרים בן-עעטר: אני אדבר גם בשם המשרד וגם בשם המחלקות לשירותים חברתיים.

מרים בן-עעטר: ברמה של המחלקות לשירותים חברתיים אין באפשרותה של מחלקה להתמודד בתופעת הנשירה כמו שאנחנו מכירים בחברה הבדואית בדרום.

מרים בן-עעטר: נשירה בממדים עצומים.

מרים בן-עעטר: אנחנו פוגשים את הילדים לא רק בשוק העבודה בחקלאות, אני יכולה להגיד שאנחנו פוגשים אותם במוסכים במשחטות לעופות ובכל מקום שרק אפשר.

מרים בן-עעטר: לא דיברנו כאן אפילו על עשרות הילדים שמשמשים כבלדרים לעבריינים לסמים ולעבירות אחרות ומנוצלים על ידי אותם אנשים ונמצאים במצבים הרבה יותר קשים ממה שמתואר כאן על ילדים שיוצאים לחקלאות.

מרים בן-עעטר: כשאנחנו מאתרים ילדים, הבעיה של הנשירה היא אחת מהבעיות של המשפחה.

מרים בן-עעטר: המחלקה לשירותים חברתיים מתערבת ופועלת במסגרת טיפול בחוק הנוער, טיפול והשגחה.

מרים בן-עעטר: אני מוכרחה להגיד שהטיפול להחזרת ילדים למערכת החינוך באמצעות חוק הנוער הוא הרבה הרבה יותר מהיר מאשר באמצעות חוק חינוך חובה.

מרים בן-עעטר: אבל לצערנו אנחנו לא יכולים להפנות את כל מאות הילדים שלא מגיעים לבית הספר לבית המשפט לנוער, פשוט לא ישמע כזה דבר.

מרים בן-עעטר: צריך לנצל את האמצעים שעומדים לרשות כל המשרדים ובמיוחד של משרד החינוך כדי להחזיר את הילדים - -

זבולון אורלב: התקיימה ישיבה ברמה המחוזית, כדי להתמודד עם הבעיה?

מרים בן עטר: אני רואה במה שקרה ברהט, ובמה שקורה לא רק ברהט אלא בכל המחוז ובכל החברה הבדואית, בממדים לא פחות קטנים ממה שקורה ברהט, רק שלא מדברים עליהם עדיין.

מרים בן עטר: זאת הזדמנות של המשרדים לשבת ביחד ולהתייחס לנושא של נשירת הילדים בצורה רצינית במחוז כדי למנוע את כל התופעות הקשות שאנחנו רואים גם בשדות אבל גם בבית המשפט.

מרים בן עטר: מי שיגיע לבית המשפט יראה את החוש של העבריינים הצעירים הצעירים, אני לא מדברת על בני ה- 17 וה- 18 אלא על אלה שבקושי הגיעו לאחריות הפלילית.

מרים בן עטר: אלא שמתחת לגיל האחריות הפלילית שאפילו מגיעים לבית המשפט כי יש להם תיקים בכמויות שאי אפשר להתמודד איתם.

מרים בן עטר: זו ההזדמנות שלנו לגעת בסיבות שאדוני היושב ראש רמז פה על הקושי לטפל בתופעה מכל מיני סיבות.

מרים בן עטר: לנסות לפחות במחוזנו למצוא את הפתרונות.

זבולון אורלב: תודה רבה.

זבולון אורלב: נציג משרד התעשייה, מסחר ותעסוקה יחזקאל אופיר מנהל האגף האכיפה בבקשה.

זבולון אורלב: אני חייב לומר, שאנחנו נמצאים אחרי הזמן המוקצב ואני לא יודע מי כבר לא ידבר ואני מתנצל בפני כל מי שלא יספיק לדבר.

יחזקאל אופיר: מלאכתי קלה כי דוקטור יצחק קדמן שלא עובד במשרד התעשייה, מסחר ותעסוקה ייצג אותי נאמנה בפתח דבריו.

יחזקאל אופיר: אנחנו אוכפים את חוקי העבודה כולם גם לגבי הנוער וגם לגבי ילדים.

יחזקאל אופיר: גם במקרה של רהט אנחנו כבר לפני כחודש נכנסנו לעניין.

יחזקאל אופיר: נזכור שאנחנו עוסקים בדיני עבודה שהם לא יפתרו את הבעיה החברתית הקיימת ברהט.

יחזקאל אופיר: אנחנו נתמודד עם זה ותזכרו מה שנאמר כאן, אנחנו פועלים נגד המעסיק של הילדים.

יחזקאל אופיר: במקרה שתואר ודוקטור יצחק קדמן מעודכן, הגענו לרהט בשעה 04:30 בבוקר לרהט למקום העבודה שבו נמצאים הילדים.

יחזקאל אופיר: רצינו לגבות עדויות מהילדים האלה, הילדים האלה התפזרו לכל רוח ונשארו רק שני ילדים שמהם גבינו עדים.

יחזקאל אופיר: יש בעיה עם הילדים כי הילדים רואים את עצמם כמועמדים לעונשים.

יחזקאל אופיר: מבחינת דיני העבודה לא הילד עובר עבירה אלא המעסיק.

יחזקאל אופיר: הגענו למעסיק הילדים ופתחנו בתיק פלילי נגדו, זו חברה קבלנית, לא נגד הקיבוץ ולא נגד המושב אלא נגד החברה הקבלנית שמעסיקה אותו.

יחזקאל אופיר: לא פעם אגב גילנו תופעה של מאעכרים, צריך לזכור שאין שם תלושי שכר, לא יומן נוכחות ואין שום דבר מובהק שמהווה מסמך.

יחזקאל אופיר: יש רק את העדות של הנער שנמצא ואם אתה לא גובה עדות ואתה לא מוכיח קשר בין הילד לבין למקום העבודה אין לך שום הוכחה.

יחזקאל אופיר: זה שאתה יודע שהוא עובד שם עדיין לא הופך את המקרה לעבירה פלילית שאתה יכול להרשיע אותו בבית משפט.

יחזקאל אופיר: הבעיה קיימת ואנחנו מתמודדים איתה.

יחזקאל אופיר: אני רוצה לומר לכם למרות שזה לא הפורום בנוגע לנוער, אבל עם הנוער אנחנו מקפידים מאוד.

יחזקאל אופיר: ב- 2009 הטלנו על מעסיקים בגין הפרת חוק עבודת הנוער מעל 11 מיליון שקל קנסות, כאמור בגין הפרת חוק עבודת הנוער בלבד.

יחזקאל אופיר: הבעיה גדולה מאוד וגם יצאנו כעת לקראת החורף במבצע לאכיפת חוק עבודת הנוער.

יחזקאל אופיר: עם הקטינים זו בעיה ודיבר עליה דוקטור יצחק קדמן.

יחזקאל אופיר: ערכנו מבצעים בשווקים וכדומה ושם כל הנערים התפזרו וכשמצאנו איזה נער ליד דוכן המעסיק אמר "הוא בכלל לא שלי" ולמרות שאני יודע שהוא שלו אין לי שום יכולת להוכיח את הקשר בין הנער אליו.

יחזקאל אופיר: אני אומר שוב, בתיק של רהט נפעל בו עד תום ולדעתי אנחנו גם נגיע להרשעה של הקבלנים האלה.

יחזקאל אופיר: אם הוועדה מחפשת למגר את התופעה אני בספק אם אנחנו הכלי המתאים למיגור.

זבולון אורלב: אני הייתי מוכן להמשיך את הישיבה, אבל לצערי התברר שהוועדה לזכויות הילד חייבת להביא לסיום הדיון הזה ולכן ביקשנו מחבר הכנסת דני דנון יושב ראש הוועדה לזכויות הילד להכין הצעת סיכום.

זבולון אורלב: לפעמים כשאתה מקבל הצעה לדיון מהיר, אתה אומר מה ראלב מג'אדלה מבלבל את המוח אם כמה ילדים עובדים.

זבולון אורלב: אני מודה לך, אני חושב שהילדים צריכים להודות לך.

זבולון אורלב: דרך דיון כזה מתברר שיש בעיה שורשית הרבה הרבה יותר עמוקה, אגב אותי מאוד מטרידה.

זבולון אורלב: מדינת ישראל מצטיינת בשיעורי למידה בשונה מהרבה פרמטרים שאנחנו מפגרים מהעולם בסוגיות החינוכיות, בשיעורי למידה מדינת ישראל מובילה בצמרת העולמית.

זבולון אורלב: אין שום סיבה שההצטיינות הזאת לא תחול על הכל, ילד אובד הוא ילד אבוד ולכן אנחנו נמשיך בהתגייסות.

דני דנון: תודה.

דני דנון: הצעת הסיכום המוצעת.

דני דנון: מקומם של הילדים במוסדות החינוך ולא בשדות.

דני דנון: וועדת החינוך, הספורט והתרבות והוועדה לזכויות הילד ראות בחומרה את אוזלת היד של הרשויות ושל משרדי הממשלה וכן של בעלי התפקידים השונים בטיפול בילדים.

דני דנון: הוועדה גילתה שקיימים מאות ילדים שלא מגיעים למוסדות לימוד ועשרות מתוכם מגיעים לעבודה בשדות.

דני דנון: הוועדה קוראת לעיריית רהט להגיש במיידית תלונות כנגד אותם הורים העוברים על החוק.

דני דנון: הוועדה קוראת לנציגי משרד התעשייה, מסחר ותעסוקה ולמשטרה למצות את החקירה ואת הדין עם מעסיקי הקטינים.

דני דנון: הוועדה קוראת להקמת צוות בין משרדי בראשות המנהל הכללי של משרד החינוך ובהשתתפות כל נציגי המשרדים הנוגעים בדבר.

דני דנון: הוועדה תקיים ישיבת מעקב בעיר רהט במהלך חודש ספטמבר הקרוב כדי לקבל דיווח על התקדמות הטיפול בנושא זה על ידי כל הצדדים.

דני דנון: באותה ישיבה שתתקיים בעיר רהט הוועדה תרצה לקבל תשובות מהיועץ המשפטי של עיריית רהט על כמה תיקים הוגשו תלונות.

דני דנון: אני מודה לכל הנוכחים, הישיבה נעולה.